Úradný vestník L 346 , 22/12/1998 S. 0049 - 0050



Smernica Rady 98/92/ES zo 14. decembra 1998, ktorou sa mení a dopĺňa smernica 70/524/EHS o prídavných látkach v krmivách a smernica 95/69/ES, ktorou sa stanovujú podmienky a opatrenia na schválenie a evidenciu určitých podnikov a sprostredkovateľov pôsobiacich v sektore krmív RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže článok 14 smernice Rady 95/69/ES [4] stanovuje, že Rada prijme výšku poplatkov, ktoré sa budú účtovať za schválenie podnikov a ich sprostredkovateľov; keďže článok 6 smernice Rady 70/524/EHS z 23. novembra 1970 o prídavných látkach v krmivách [5] stanovuje, že poplatky môže účtovať členský štát, ktorý koná ako spravodajca pri preskúmaní dokumentácie týkajúcej sa schvaľovania spoločenstva prídavných látok do krmív; keďže Rada stanoví výšku takéhoto poplatku; keďže prešetrenie financovania daných služieb v jednotlivých členských štátoch preukázalo, že stanovenie výšky poplatkov na úrovni spoločenstva by bolo neprimeraným zasahovaním do doterajších odvodových systémov poplatkov spravovaných členskými štátmi; keďže popritom sa tiež veľmi líšia náklady, ktoré členským štátom vznikajú pri poskytovaní takýchto služieb, hlavne z dôvodu veľkých rozdielov v pracovných nákladoch; keďže, aby sa predišlo narušeniu hospodárskej súťaže, malo by sa zriadiť ustanovenie o tom, že Rada musí rozhodnúť o harmonizácií pravidiel výpočtu výšky poplatkov; keďže by sa príslušné ustanovenia smerníc 70/524/EHS a 95/69/ES mali náležite zmeniť a doplniť, PRIJALA TÚTO SMERNICU: Článok 1 Smernica 70/524/EHS sa týmto mení a dopĺňa takto: Článok 6 (2) sa nahrádza nasledujúcim textom: "2. Pred 1. aprílom 1999 Rada konajúca na základe kvalifikovanej väčšiny, na návrh Komisie prijme pravidlá výpočtu výšky poplatku, na ktorý sa vzťahuje odsek 1." Článok 2 Smernica 95/69/ES sa týmto mení a dopĺňa takto: Článok 14 sa nahrádza takto: "Článok 14 Pred 1. aprílom 1999 Rada konajúca na základe kvalifikovanej väčšiny, na návrh Komisie prijme pravidlá výpočtu výšky poplatku, ktorý sa bude účtovať za schválenie podnikov a ich sprostredkovateľov." Článok 3 1. Členské štáty prijmú do 31. marca 1999 zákony, iné právne predpisy a správne opatrenia potrebné na vytvorenie súladu s touto smernicou. Bezodkladne o tom informujú Komisiu. Keď členské štáty prijmú tieto opatrenia, uvedú v nich odkaz na túto smernicu alebo ich takýto odkaz bude sprevádzať pri príležitosti ich úradného uverejnenia. Spôsob vykonania tohto odkazu ustanovia členské štáty. 2. Členské štáty oznámia Komisii text hlavných ustanovení vnútroštátnych zákonov, ktoré prijmú v oblasti spravovanej touto smernicou. Článok 4 Toto nariadenie nadobudne účinnosť dňom jeho uverejnenia v Úradnom vestníku Európskych spoločenstiev. Článok 5 Táto smernica je adresovaná členským štátom. V Bruseli 14. decembra 1998 Za Radu predseda W. Molterer [1] Ú. v. ES C 155, 20.5.1998, s. 29. [2] Ú. v. ES C 292, 21.9.1998. [3] Ú. v. ES C 284, 14.9.1998, s. 91. [4] Ú. v. ES L 332, 30.12.1995, s. 15. [5] Ú. v. ES L 270, 14.12.1970, s. 1. Smernica naposledy zmenená a doplnená smernicou 98/19/ES (Ú. v. ES L 96, 28.3.1998, s. 39). --------------------------------------------------